Diari Oficial de la Generalitat Valenciana


Sumari del DOGV 6020, del 25-05-2009 (2009/5795)

RESOLUCIÓ, de 26 de novembre de 2008, de la Direcció Territorial de Castelló de la Conselleria de Medi Ambient, Aigua, Urbanisme i Habitatge, per la qual s'atorga a l'empresa Noulas Resevi, SL, l'autorització ambiental integrada per a la instal·lació d'una planta de classificació i valorització de RCD a Nules.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6020

Data del DOGV
:   25-05-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/5795


Data del document
:   26-11-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Nules
    * empresa privada
    * gestió de residus

RESOLUCIÓ, de 26 de novembre de 2008, de la Direcció Territorial de Castelló de la Conselleria de Medi Ambient, Aigua, Urbanisme i Habitatge, per la qual s'atorga a l'empresa Noulas Resevi, SL, l'autorització ambiental integrada per a la instal·lació d'una planta de classificació i valorització de RCD a Nules. [2009/5795]  
Vistos els documents que consten en l'expedient 09/07/AAI/CS, instruït a instància de l'empresa Noulas Resevi, SL, a fi d'obtenir l'autorització ambiental integrada per a la instal·lació d'una planta de classificació i valorització de residus de la construcció i demolició (RCD), s'emet aquesta resolució, d'acord amb els següents  
Antecedents de fet  
Primer. Amb data 19 de juliol de 2007, Virginia Pescador Peris, en nom i representació de la mercantil Noulas Resevi, SL, amb CIF B-12441002 i domicili a Nules, carretera de la Vilavella, núm. 48, va presentar als Serveis Territorials de la Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a la instal·lació d'una planta de classificació i valorització de RCD a Nules, d'acord amb el que es detalla en l'annex II de la Llei 2/2006, de 5 de maig, de prevenció de la contaminació i qualitat ambiental (d'ara endavant LPCQA).  
S'hi adjunta una sol·licitud d'informe de compatibilitat urbanística a l'Ajuntament de Nules, de conformitat amb el que estableixen l'article 26 de la LPCQA i l'article 25 del Decret 127/2006, de 15 de setembre, del Consell de la Generalitat Valenciana, que desplega l'esmentada llei.  
Segon. El dia 22 d'agost de 2007, l'empresa va aportar la documentació requerida per aquesta Conselleria.  
Tercer. El dia 22 d'agost de 2007, des del Servei d'Ordenació del Territori i Habitatge de la Direcció Territorial de Castelló de la Conselleria de Medi Ambient, Aigua, Urbanisme i Habitatge, es va emetre un informe, pel qual es comunicava que des de la mercantil Noulas Resevi, SL, el dia 27 de juliol de 2007, s'havia sol·licitat en aquest Servei la declaració d'interés comunitari per a l'activitat de classificació i valorització de RCD.  
Quart. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la suficiència de la documentació que acompanyava la sol·licitud, en el termini de 20 dies, i els informes corresponents es detallen en el punt segon de l'apartat Fonaments de dret d'aquesta resolució, d'acord amb el que estableixen l'article 27 de la LPCQA i l'article 26 del Decret 127/2006, de 15 de setembre, del Consell de la Generalitat Valenciana, que desplega l'esmentada llei.  
Cinqué. Amb data 30 novembre de 2007 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, publicant un anunci en el Diari Oficial de la Comunitat Valenciana (núm. 5651).   
Durant aquest període no es van presentar al·legacions al projecte en aquesta Conselleria, i consta en l'expedient un certificat de la informació pública. A l'Ajuntament de Nules tampoc no es van presentar al·legacions, i consta també en l'expedient el corresponent certificat de la informació pública.  
Sisé. L'expedient de declaració d'interés comunitari va ser sotmés a informació pública, mitjançant un anunci publicat en el Diari Oficial de la Comunitat Valenciana, núm. 5698, de 7 de febrer de 2008. Així mateix, va ser publicat en el tauler d'edictes de l'Ajuntament de Nules, en el període comprés entre el 29 de novembre de 2007 i el 8 de gener de 2008, ambdós inclosos.  
D'altra banda, es va donar audiència als propietaris de finques confrontants, mitjançant una notificació als domicilis aportats per la interessada. Així, en la resolució de la declaració d'interés comunitari consta el següent:   
«Durant el període d'informació pública i tràmit d'audiència a confrontants s'ha presentat una al·legació formulada per Raimunda Martínez Martínez.  
Amb data 5 de desembre de 2007 Raimunda Martínez Martínez, en qualitat de propietària de la parcel·la 495, amb domicili al carrer de Santa Bàrbara, núm. 22, de Nules (12886), i Fernando Sales Caballer, com a tutor del difunt José Vicente Edo, propietari de la parcel·la núm. 496 i amb domicili al carrer de Ferran el Catòlic, núm. 4, de la Vilavella, manifesten la seua disconformitat amb el nou projecte que es pretén fer de planta fixa de classificació i valorització de RCD, i al·leguen la minva en la collita de taronja, així com en el creixement dels arbres, a causa de la pols que es produeix en la descàrrega del material que s'hi ha d'abocar.  
Així mateix, a causa del desnivell que s'ha produït entre l'abocador existent i les seues parcel·les, que han quedat en un nivell inferior, aquestes estan exposades a avingudes d'aigua en el seu terreny, de manera que pot quedar inundat.  
En relació a aquesta al·legació, es va donar audiència a la mercantil interessada, la qual, amb data 21 de desembre de 2007, va presentar un escrit i plànols aclaridors i justificatius en què s'indica, en síntesi, que s'havien establit mesures protectores per a prevenir o disminuir l'emissió de pols a l'atmosfera i es descriuen les mesures que s'hi havien d'aplicar amb caràcter general, les que s'aplicarien en l'operació de transport, càrrega i descàrrega de materials, i les que s'havien de prendre en el procés productiu.  
Pel que fa a la possibilitat d'inundació de les parcel·les confrontants a causa de l'aigua procedent del terreny on s'ubicarà l'abocador, s'ha previst la recollida i el drenatge de les aigües pluvials en cinc zones, i es descriuen les actuacions a més de presentar plànols que n'indiquen la situació.  
De les esmentades al·legacions, es posa de manifest que totes fan al·lusió a aspectes derivats de l'impacte ambiental i paisatgístic i de l'exercici de l'activitat, però no dels aspectes urbanístics a què es correspon aquesta valoració. No obstant això, l'actuació ha aconseguit l'avaluació d'impacte ambiental acceptable, amb una sèrie de condicions que se citen en l'antecedent quart, i que hauran de complir-se per a la correcta realització de l'activitat.  
Per tot això es dedueix que les al·legacions formulades no tenen fonament real per a oposar-se al que s'ha sol·licitat, atés que es tracta de consideracions, en principi, mancades de fonament.»  
Seté. Transcorregut el termini d'informació pública, es va sol·licitar l'informe previst en els articles 29-34 de la LPCQA i els articles 28-34 del Decret a les diferents administracions públiques i òrgans de la Generalitat consultats anteriorment perquè es pronunciaren sobre l'adequació del projecte a tots aquells aspectes que foren de la seua competència.  
Huité. Amb data 18 de novembre de 2008, es va fer el tràmit d'audiència a la interessada, del qual consta un escrit en l'expedient on exposa que no té cap al·legació i sol·licita que es continue la tramitació del procediment amb l'elaboració de la proposta de resolució.  
Nové. Amb data 26 de novembre de 2008, la Comissió Territorial de Castelló d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 09/07/AAI/CS de sol·licitud d'autorització ambiental integrada, promogut per Noulas Resevi, SL.  
Fonaments de dret  
Primer. L'objecte d'aquest informe és concedir la resolució d'autorització ambiental integrada a la mercantil Noulas Resevi, SL, per a la instal·lació d'una planta de classificació i valorització de RCD, d'acord amb el que estableixen l'article 37 de la LPCQA i l'article 36 del decret que la desplega.  
Es pretén instal·lar una planta de classificació i tractament de residus de la construcció i demolició (RCD) en les parcel·les 488, 489, 490, 491, 493 i 494 del polígon 29 del terme municipal de Nules.  
La superfície total de les parcel·les és de 44.833 m², segons el projecte, mentre que la superfície afectada per l'actuació és de 14.316,64 m². No obstant això, cal indicar que l'actuació se centra principalment en les parcel·les 489, 490, 491, 493 i 494 les quals presenten una superfície de 15.504 m². La parcel·la 488 només és afectada en una xicoteta part contigua a la parcel·la 490. Aquesta parcel·la 488 està autoritzada per a ser reblida mitjançant la utilització de residus inerts adequats, d'acord amb el Decret 200/2004.  
D'acord amb l'Ordre MAM/304/2002, les operacions de tractament de residus que es faran en la planta consisteixen en operacions de valorització de tipus R5: reciclatge i recuperació d'altres matèries inorgàniques. Aquesta planta està dissenyada per al processament de 200.000 tones/any de RCD (1.000 tones/dia.)  
La instal·lació preveu les següents zones de treball i emmagatzematge:  
- Zona de recepció, descàrrega i classificació prèvia, totalment impermeabilitzada mitjançant llosa de formigó, amb una superfície de 1.495,73 m².  
- Zona de processament on s'instal·larà la maquinària de triatge i trituració de residus, amb una superfície de 5.500 m².   
- Àrea d'emmagatzematge de residus triats, classificats segons la tipologia, amb una superfície de 400 m².  
- Zona d'aplec d'àrids valoritzats, amb una superfície de 2.745,51 m².  
- Nau de maquinària i magatzem, de 200 m².  
- Vial perimetral de 8 m d'amplària per a distribuir el trànsit intern, amb una superfície de 1.681,22 m².  
El projecte pretén el condicionament previ de la parcel·la amb el desbrossament i la neteja superficial del terreny amb mitjans mecànics en 4.316,64 m² de terreny, amb el consegüent transport a un abocador del material sobrant, en una quantitat de 2.863,33 m³. La zona de tractament, de 5.500 m², estarà situada en una cota de 4 m per sota de la platja de descàrrega de RCD. Per a l'adequació d'aquesta zona es requereix l'excavació de 19.150 m³ de terra, que serà transportada a un abocador.  
Segon. Consten en l'expedient els informes següents:  
A) L'informe de compatibilitat urbanística de l'Ajuntament de Nules, de data 17 de juliol de 2008, favorable a la instal·lació d'una planta de classificació i valorització de RCD al terme de Nules.  
B) Els següents informes de suficiència, en compliment del que estableixen els articles 27 de la LPCQA i 26 del decret que la desplega:  
1) En data 27 de setembre de 2007, l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge va emetre un informe considerant que la documentació aportada era suficient per a emetre la valoració del projecte.  
2) L'Ajuntament de Nules va emetre, en data 13 de novembre de 2007, un informe en què sol·licitava nova documentació.  
Després de ser sol·licitada a la titular i remesa de nou a l'Ajuntament, aquest va emetre un informe de conformitat el 7 de maig de 2008.  
3) El 22 de gener de 2008, la Direcció General de l'Aigua va sol·licitar nova documentació, que va ser aportada per la titular, i va emetre el seu informe definitiu.  
4) La Unitat d'Impacte Ambiental d'aquesta Direcció Territorial, en data 7 de maig de 2008, i després de diversos requeriments de documentació, va contestar que la documentació era suficient.  
5) El Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, els dies 14 de març i 22 de maig de 2008 va emetre sengles informes segons els quals la documentació aportada era insuficient per a fer la valoració del projecte.  
Requerida a la titular l'esmentada documentació, en data 23 de juny de 2008 va emetre un informe favorable des del punt de vista de la contaminació acústica.   
C) Informes preceptius  
Una vegada transcorregut el termini d'informació pública, es va sol·licitar un nou informe a les diferents administracions públiques i òrgans de la Generalitat consultats anteriorment perquè es pronunciaren sobre l'adequació del projecte a tots aquells aspectes que foren de la seua competència.  
1) El Servei de Qualitat d'Aigües de la Direcció General per al Canvi Climàtic, en data 22 de gener de 2008 va emetre un informe favorable condicionat, que es va completar amb un altre de data 13 de febrer de 2008.  
2) En data 6 de febrer de 2008, el tècnic d'Espais Naturals del Servei Territorial de Medi Ambient, de la Direcció Territorial de Medi Ambient, Aigua, Urbanisme i Habitatge de Castelló va emetre un informe segons el qual "el projecte presentat és compatible amb la normativa que estableix el Decret 218/1997, de 30 de juliol, del Govern Valencià, pel qual s'aprova el Pla d'Ordenació dels Recursos Naturals de la Serra d'Espadà».  
3) La Confederació Hidrogràfica del Xúquer va emetre, en data 26 de març de 2008, un informe en què comunicava que «no escau emetre un informe preceptiu i vinculant ja que l'activitat no està inclosa en l'annex I de la Llei 16/2002, de prevenció i control integrats de la contaminació, en aplicació del dictamen de l'advocat de l'Estat, de 23 de novembre de 2007» i recollida una condició per a la titular de l'abocament.  
4) En data 7 de maig de 2008, l'Ajuntament de Nules va emetre un informe favorable subjecte a condicions.  
Amb la sol·licitud prèvia d'aclariment d'aquest informe, en data 17 de juliol de 2008 va emetre un nou informe favorable condicionat.  
5) Amb data 21 de febrer de 2008, el Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, va emetre un informe favorable condicionat.  
6) Des del Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge es va emetre, en data 10 d'abril de 2008, un informe favorable condicionat respecte a la situació del sòl.  
7) El Servei de Protecció de l'Ambient Atmosfèric de l'Àrea de Qualitat Ambiental va emetre dos informes, els dies 14 de març i 22 de maig de 2008, que es van completar amb l'informe de data 23 de juny de 2008, d'estimació favorable condicionada des del punt de vista de la contaminació acústica.  
8) Amb data 30 de maig de 2008, la Direcció Territorial de Medi Ambient, Aigua, Urbanisme i Habitatge de Castelló, va emetre la valoració d'impacte ambiental en la qual estimava acceptable, només a l'efecte ambiental, el projecte de Planta de classificació i valorització de residus de la construcció i demolició (RCD), promogut per Noulas Resevi, SL, ubicada a les parcel·les 488, 489, 490, 491, 493 i 494 del polígon 29, partida de la Rambleta, del terme municipal de Nules (Castelló), sempre que aquest es desenvolupara d'acord amb les previsions de l'estudi d'impacte ambiental i sempre que es compliren els condicionants indicats.  
9) No consta en l'expedient l'informe del Consorci pla zonal de residus de la zona III i VIII, àrea de gestió 2, ja que després de ser sol·licitat en data 4 de juny de 2008 i la recepció justificada en data 12 de juny de 2008, no s'ha rebut cap contestació.  
10) En data 23 d'octubre de 2008, el conseller de Medi Ambient, Aigua, Urbanisme i Habitatge va aprovar la declaració d'interés comunitari.  
11) Per la seua banda, el Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge, en data 12 de novembre de 2008 va emetre un informe favorable.  
12) El tècnic de Control Integrat de la Contaminació de la Comissió Territorial d'Anàlisi Ambiental Integrada de Castelló va emetre un informe que qualificava l'activitat.  
Tercer. D'acord amb l'article 20 de la LPCQA, les activitats que apareixen en els annexos I i II d'aquesta llei, estan subjectes a autorització ambiental integrada.  
La instal·lació de referència està inclosa en l'epígraf 5.1 de l'annex II de la LPCQA: Instal·lacions l'activitat principal de les quals siga la valorització de residus no perillosos o l'eliminació d'aquests residus en llocs diferents dels abocadors, d'una capacitat de més de 10 tones per dia.  
Quart. La tramitació de l'expedient s'ha fet segons el que preveuen els articles 25 i següents de la LPCQA, desplegada pel Decret 127/2006, de 15 de setembre, del Consell de la Generalitat Valenciana.  
Cinqué. L'òrgan competent per a elaborar la proposta de resolució dels expedients objecte d'autorització ambiental integrada de l'annex II és la Comissió Territorial d'Anàlisi Ambiental Integrada, d'acord amb el que estableix l'article 15 de l'esmentada Llei 2/2006.  
Sisé. L'òrgan competent per a atorgar l'autorització ambiental integrada quan es tracte d'instal·lacions en què s'exercisquen activitats de l'annex II és la Direcció Territorial de la Conselleria de Medi Ambient, Aigua, Urbanisme i Habitatge, d'acord amb l'article 24 de la LPCQA i el Decret 7/2007, de 28 de juny, del president de la Generalitat, pel qual s'assignen competències a la Presidència de la Generalitat i a les conselleries amb competències executives.  
Seté. Segons el que estableix l'article 83.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener: «Si l'informe haguera de ser emés per una Administració pública diferent de la que tramita el procediment per a expressar el punt de vista corresponent a les seues competències respectives i transcorreguera el termini sense que aquell s'haguera evacuat, es podran seguir les actuacions»; i segons l'article 28.3 del Decret 127/2006, de 15 de setembre, del Consell de la Generalitat Valenciana que desplega la LPCQA: «La falta d'emissió d'aquests informes dins del termini no impedirà la tramitació de l'expedient d'autorització ambiental integrada, si bé els emesos fora de termini i rebuts abans de dictar-se la proposta de resolució s'hauran de tenir en consideració quan es formule aquesta. Quan els informes siguen desfavorables i, en conseqüència, impedisquen l'atorgament de l'autorització ambiental integrada, l'òrgan competent dictarà una resolució motivada denegant l'autorització».  
Huité. D'acord amb el que estableixen l'article 39 de la LPCQA i l'article 38 del Decret 127/2006, de 15 de setembre, del Consell de la Generalitat Valenciana, que la desplega, els requisits que ha de complir la mercantil Noulas Resevi, SL, per a la concessió de l'autorització ambiental integrada són els següents:  
1.a) Valors límit d'emissió  
Des del Servei de Protecció de l'Ambient Atmosfèric de l'Àrea de Qualitat Ambiental de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, des del punt de vista de la contaminació acústica, es diu el següent:  
«- Pel que fa a les mesures requerides del nivell de soroll en estat preoperacional, en la documentació s'apunta que pel fet que l'activitat únicament es durà a terme en horari diürn, s'ha d'aportar un estudi acústic a partir dels mesuraments fets in situ en l'actualitat, en horari diürn, a fi de corroborar les hipòtesis que recull l'estudi acústic aportat inicialment.  
- Pel que fa al nivell acústic percebut en el perímetre de la instal·lació, s'indica que la maquinària no s'ubica al costat de la tanca que defineix el perímetre de la instal·lació, per la qual cosa el nivell acústic que es percebrà en el perímetre serà inferior al que es produïsca en el punt d'emissió pels processos, per la qual cosa la percepció del soroll de cada un d'aquests processos en el perímetre de la instal·lació serà el següent:  
\* \* \* \* \*  
Per tant, es produirà un nivell sonor màxim quan totes les màquines i processos estiguen en marxa de manera simultània. D'aquesta manera, s'obté un nivell acústic simultani de 64,71 dBA. Si s'hi aplica la correcció per reverberació, establida en 5 dBA, s'obté un nivell d'emissió produït per la maquinària present en la instal·lació de 69,71 dBA.  
Així, una vegada obtingut el nivell d'emissió de la maquinària que serà percebut en el perímetre de la instal·lació, s'obté un nivell final d'emissió acústica de la instal·lació, tenint en compte el nivell preoperacional i l'increment en el trànsit de vehicles pesants, de 70,19 dBA. Aquest resultat representa que per 0,19 dBA se supera el nivell màxim que estableix la Llei 7/2002, per la qual cosa s'indiquen les mesures correctores següents:  
- La instal·lació ha de tenir una pantalla vegetal que proporcione una protecció contra l'emissió acústica quantificada, segons la bibliografia consultada i l'experiència en mesuraments realitzats en ambients urbans, d'una mitjana de 5 dBA.  
- Així mateix, la tanca de la instal·lació ha de tenir una tela verda antipols, la qual proporcionarà una protecció contra l'emissió sonora d'uns 2 dBA addicionals.  
Així mateix, s'indica que tota la maquinària ha d'estar dotada dels corresponents silenciadors que reduiran el nivell d'emissió sonora i, en especial, la pala carregadora que és la màquina que condiciona el nivell sonor emés per ser la que produeix el nivell més alt, encara que en aquest cas no s'ha tingut en compte la possible atenuació produïda pels esmentats silenciadors a fi de proposar una hipòtesi que done prioritat a la seguretat.  
Es dedueix que el nivell de soroll que es percebrà en el perímetre de la instal·lació, segons les determinacions exposades anteriorment, serà de 70,19-5-2=63,19 dBA, el qual és inferior al límit màxim que estableix la Llei 7/2002 per a activitats que s'exercisquen en horari diürn en ambients industrials, és a dir, 70 dBA. Amb tot el que s'ha exposat, s'arriba a la conclusió que l'activitat compleix el que preceptua la Llei 7/2002.  
L'activitat no ha de transmetre nivells sonors de recepció, en funció de l'ús dominant de la zona, superiors als indicats en l'annex II de la Llei 7/2002, de 3 de desembre, de la Comunitat Valenciana, de protecció contra la contaminació acústica. En particular, per a les zones d'ús industrial, els nivells de recepció externs són: 70 dB(A) durant el dia i 60 dB(A) durant la nit».  
Per la seua banda, el Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge emet un informe que diu literalment el següent:  
  
\* \* \* \* \*  
«La periodicitat dels mesuraments en els focus en aquest apartat es refereix als que faça una entitat col·laboradora en matèria de qualitat ambiental.   
Emissions per focus canalitzats:   
Emissions difuses:  
A causa de la naturalesa pulverulenta dels materials tractats i dels processos duts a terme en la instal·lació, es produiran emissions de partícules a l'atmosfera. D'acord amb el Decret 127/2006, de 15 de setembre, pel qual es desplega la Llei 2/2006, de 5 de maig, de prevenció de la contaminació i qualitat ambiental, els valors límit d'emissió que cal aplicar per a activitats que emeten partícules no canalitzades, mesurats en el perímetre de la instal·lació, han de ser els següents:   
- Partícules totals en suspensió:   
150 µg/m³ (mitjana aritmètica dels valors registrats durant el període de mostratge).  
300 µg/m³ (màxim de tots els valors mitjans diaris registrats durant el període de mostratge).  
- Partícules sedimentables (deposició mitjana diària):  
300 mg/ m².  
Pel que fa al període de mostratge necessari per a la pràctica dels mesuraments, ha de ser el següent:  
- Partícules totals en suspensió: el període de mostratge ha de comprendre 4 períodes laborals complets consecutius durant 3 setmanes consecutives (12 mostres).  
- Partícules sedimentables: el període de mostratge ha de ser d'un any (12 mostres anuals).  
El mostratge s'ha de fer en les condicions habituals de funcionament de la instal·lació.   
En el cas que hi haja condicions meteorològiques extraordinàries que puguen condicionar la presència, dispersió o deposició de les partícules, s'ha d'incrementar el període de mostratge tants dies (dies laborables) com persistisquen les esmentades condicions. També s'ha d'emetre un informe de les mostres descartades.   
Així mateix, en l'informe d'actuació que faça l'entitat col·laboradora, s'ha d'incloure un registre de la pluviometria durant els dies de mostratge, i també una rosa dels vents (velocitat i direcció del vent), que acompanye el resultat de cada mesurament realitzat. Les dades meteorològiques obtingudes han de ser representatives de les condicions existents en la instal·lació objecte de control.  
Els punts de mostratge han de ser almenys quatre. Els captadors s'han de situar en el perímetre de la instal·lació, un a sobrevent, un altre a sotavent de la instal·lació i dos en els laterals del perímetre d'aquesta. Cada punt de mostratge ha de tenir els captadors específics per a fer els mesuraments requerits.  
És important fer les següents observacions en referència a la informació sobre les emissions de contaminants atmosfèrics:  
- Els límits d'emissió i freqüència dels mesuraments aplicats al procés han de ser els que estableix aquest informe.   
- S'ha de disposar d'un sistema de control i seguiment del funcionament correcte de les mesures correctores que consistisca en un pla de mesurament de concentració de partícules en l'aire ambient en tot el perímetre de la instal·lació, d'acord amb els límits d'emissió i freqüència dels mesuraments que estableix aquest informe.  
- Si amb el funcionament de les instal·lacions es produïren emissions a l'atmosfera no previstes inicialment, s'ha de comunicar a la Direcció General per al Canvi Climàtic, i s'han d'incloure en l'anàlisi de les emissions, a més d'adoptar les mesures correctives adequades per a minimitzar-ne l'impacte.  
- Addicionalment als mesuraments especificats en l'informe, l'activitat ha de tenir, d'altra banda, un pla de vigilància i control de l'atmosfera i un llibre de registre on es faça un autocontrol de les partícules emeses pels focus.  
- Ha d'haver-hi un filtre adequat en les eixides d'aire de la sitja intermèdia d'alimentació, a fi de limitar les emissions de pols a l'atmosfera durant les operacions de càrrega i descàrrega de material. Les característiques del filtre han de garantir que els nivells d'emissió no superen els 30 mg/Nm³ d'acord amb els valors límit d'emissió establits en el decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental. La periodicitat dels mesuraments s'ha d'establir en funció del cabal de gasos:  
Triennal, si el cabal de gasos és <10.000 m³/h.  
Biennal, si 10918 m³/h < cabal de gasos és < 30.000 m³/h.  
Anual, si el cabal de gasos és >30.000 m³/h.  
- Els aplecs de materials a l'aire lliure han d'estar distribuïts en compartiments o cel·les formades com a mínim per tres murs de contenció. L'alçària de les cel·les ha de ser sempre superior a l'alçària de l'aplec, almenys en una longitud equivalent al 10% del costat més llarg de la base. Així mateix, la zona d'accés a la cel·la ha d'estar lliure de material, almenys en una distància equivalent al 10% de l'amplària d'accés.»  
1.b) Condicions que garantisquen, si escau, la protecció del sòl i de les aigües subterrànies  
Des del Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, es diu el següent:  
«L'informe preliminar de situació que és requerit en l'article 3, punt 1, del Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòl contaminat, té com a finalitat valorar la possibilitat que es produïsca o s'haja produït afecció de substàncies contaminants en el sòl sobre el qual s'exerceix una activitat determinada. Per tant, en fase de projecte, no és procedent ni presentar-lo ni fer-ne l'avaluació, per la qual cosa el titular l'haurà de remetre al cap de dos anys d'haver-se iniciat i exercit l'activitat.»  
La Confederació Hidrogràfica del Xúquer, indica que: «El titular de l'abocament ha de sol·licitar la preceptiva autorització d'abocament en aquesta Confederació Hidrogràfica».  
1.c) Prescripcions, procediments i mètodes relatius a la producció i gestió de residus, quan corresponga.  
Des del Servei de Residus Industrials de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, s'emet un informe condicionat que diu literalment el següent:  
«Segons el que s'estableix en el projecte, la planta de classificació i valorització de RCD proposada en les parcel·les 488, 489, 490, 491, 493 i 494 del polígon 29, al terme municipal de Nules, es considera adequada, tot i que cal tenir en compte els aspectes següents:  
Primer. Els residus admissibles en la planta de valorització seran els següents tipus de residus no perillosos, segons la definició de l'article 2, paràgraf a) del Reial decret 1481/2001 i d'acord amb la llista europea de residus aprovada per l'Ordre MAM/304/2002, de 8 de febrer i correcció de 12 de març:  
010102 Residus de l'extracció de minerals no metàl·lics  
010408 Residus de grava i roques triturades diferents dels que s'especifiquen en el codi 01 04 07.  
010409 Residus d'arena i argiles  
010413 Residus del tallament i serrada de pedra diferents dels que s'especifiquen en el codi 01 04 07.  
101201 Residus de la preparació de mescles abans del procés de cocció  
101208 Residus de ceràmica, rajoles, teules i materials de construcció (després del procés de cocció)  
170101 Formigó  
170102 Rajoles  
170103 Teules i materials ceràmics.  
170107 Mescles de formigó, rajoles, teules i materials ceràmics diferents dels que s'especifiquen en el codi 170106  
170504 Terra i pedres diferents de les que s'especifiquen en el codi 170503.  
170506 Llots de drenatge diferents dels que s'especifiquen en el codi 170505.  
170508 Balast de vies fèrries diferent del que s'especifica en el codi 170507.  
170904 Residus mesclats de construcció i demolició diferents dels que s'especifiquen en els codis 170901, 170902 i 170903.  
Segon. L'ús de l'autorització ambiental integrada queda subjecte als condicionants següents:  
- En les instal·lacions s'ha de fer una separació prèvia en una zona de classificació preparada, almenys mitjançant contenidors, seleccionant els residus no inerts -plàstics, fustes, cartó, metalls, amiant, etc. per a entregar-los a un gestor de residus autoritzat. En cap cas s'han d'eliminar aquests residus en abocadors de residus inerts.  
- S'han d'adoptar mesures correctores per a la reducció de possibles molèsties ocasionades per la pols i l'arrossegament de materials pel vent, per a la qual cosa, quan no siga possible l'operació en recintes tancats, es restringirà el funcionament de la maquinària si el vent pot provocar arrossegament de partícules, i s'efectuaran també regs periòdics. Així mateix, s'han de col·locar aspersors en les zones de caiguda de materials.  
- Els residus mesclats han de ser aplegats per al seu tractament en una zona que ha d'estar preparada, com a mínim, amb una solera de formigó i una xarxa de drenatge i recollida de lixiviats.  
- Els residus no valoritzables obtinguts s'han d'eliminar en instal·lacions i abocadors autoritzats per la conselleria competent en matèria de medi ambient.  
- Els residus destinats a eliminació s'han de limitar a aquells residus o fraccions residuals no susceptibles de valorització d'acord amb les millors tècniques disponibles, segons l'article 18 de la Llei 10/2000, de 12 de desembre, de residus de la Comunitat Valenciana.  
Tercer. S'ha de portar un registre documental amb les quantitats i característiques dels residus depositats, amb indicació de l'origen i la codificació LER d'acord amb la llista europea de residus -Ordre MAM/304/2002, de 8 de febrer i correcció de 12 de març-, resultant del procediment d'admissió, la data d'entrega, el productor i el recollidor. Aquesta documentació ha d'estar a disposició de les administracions públiques competents que la requerisquen.  
Així mateix, s'ha de presentar una memòria anual de l'activitat a la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, abans de l'1 de març de l'any següent al de l'activitat.  
Quart. El titular de la instal·lació ha d'emetre, dos anys després d'haver-se iniciat i exercit l'activitat, l'informe preliminar de situació que indica el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
Cinqué. En tot allò que no s'especifica en aquestes condicions, caldrà ajustar-se a totes i cadascuna de les condicions que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i qualsevol altra que puga dictar en un futur la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.  
Per consegüent, pel que fa a la gestió, s'emet un informe favorable sobre les operacions de gestió de residus que es duran a terme en la instal·lació, d'acord amb la Llei 10/1998, de residus de la Comunitat Valenciana, amb el compliment dels aspectes indicats anteriorment.»  
1.d) Sistemes de tractament i control d'emissions, amb especificació del règim d'explotació i de la metodologia de mesurament, la freqüència, el procediment d'avaluació dels mesuraments i l'obligació de comunicar, amb la periodicitat que es determine, a l'òrgan que haja concedit l'autorització, les dades necessàries per a comprovar el compliment del contingut d'aquesta  
Des del Servei de Protecció de l'Ambient Atmosfèric de l'Àrea de Qualitat Ambiental de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, des del punt de vista de la contaminació acústica, es diu el següent:  
«D'acord amb l'article 18 del Decret 266/2004, els titulars de les activitats subjectes a autorització ambiental integrada, susceptibles de generar sorolls i vibracions, han de dur a terme un control de les emissions acústiques i dels nivells de recepció en l'entorn, mitjançant la realització d'auditories acústiques, a l'inici de l'exercici de l'activitat o posada en marxa i, almenys, cada cinc anys.  
L'auditoria acústica ha de ser realitzada per una entitat col·laboradora en matèria de qualitat ambiental per al camp de la contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.»  
1.e) Establiment, si escau, de condicions i prescripcions per a minimitzar la contaminació transfronterera.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.f) Mesures relatives a les condicions d'explotació en situacions distintes de les normals que puguen afectar el medi ambient, com ara fugues, fallades de funcionament, parades temporals o el tancament definitiu.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.g) Condicions resultants dels informes vinculants emesos en el procediment.  
L'estimació d'impacte ambiental de la Direcció Territorial, de data 30 de maig de 2008, en aquest punt diu el següent:  
«S'estima acceptable, només a l'efecte ambiental i sense perjudici de l'obtenció prèvia de les autoritzacions sectorials que hi siguen aplicables, el projecte de planta de classificació i valorització de residus de la construcció i demolició (RCD) en les parcel·les 488, 489, 490, 491, 493 i 494 del polígon 29, partida de la Rambleta, del terme municipal de Nules, amb una superfície d'afecció de 14.316,64 m², promogut per la mercantil Noulas Resevi, SL, sempre que aquest es desenvolupe amb les previsions de l'estudi d'impacte ambiental i les condicions que s'estableixen a continuació:  
a) Atés que la instal·lació s'ubica en l'àmbit territorial del Pla zonal de residus de la zona III i VIII i que no s'ha presentat l'informe de viabilitat elaborat per l'administració competent (Consorci de Residus), la planta no podrà admetre els RCD inclosos en el Pla zonal de residus de les zones III i VIII, la gestió del qual està adjudicada a l'agent de gestió pública pel Consorci de Residus de l'àrea de gestió 2.  
b) Per a reduir les emissions de pols s'ha d'instal·lar un sistema de supressió i reducció de pols (sistemes Celec via humida o similars) que actue en els diferents punts del procés de tractament susceptibles de generar emissions de pols.  
c) Per al funcionament del sistema via humida s'ha d'assegurar el subministrament d'aigua mitjançant la construcció d'un depòsit d'aigua amb capacitat suficient.  
d) La reducció de les emissions de pols en la platja de descàrrega i en la zona d'aplecs s'ha de fer mitjançant la instal·lació d'aspersors. En tot cas, es recomana la instal·lació de depòsits en les dues zones per a manipular millor els materials i minimitzar les emissions.  
e) El vial perimetral per al trànsit interior s'ha de condicionar amb una capa superficial de formigó a fi de reduir les emissions de pols.  
f) S'ha d'ampliar la barrera vegetal perimetral pel costat SE de la instal·lació.  
g) S'ha de definir l'evacuació de les aigües pluvials cap a l'extrem SE fora de la instal·lació, cap a la parcel·la contigua o el barranc, que dista uns 100 m. En tot cas, s'ha de construir una trampa de sediments prèvia a l'abocament.  
h) S'ha de redactar un projecte de restauració en la fase d'abandó de la instal·lació que ha d'incloure, a més del desmantellament de les instal·lacions, la restitució topogràfica del buit a la cota de les parcel·les confrontants i el condicionament per a ús agrícola dels terrenys».  
Per la seua banda, el Servei de Qualitat de les Aigües de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, en els informes de data 22 de gener i 13 de febrer de 2008, diu el següent:  
«Aigües  
Quant a l'aigua de consum humà, a més de la legislació recollida en l'addenda Gestió d'aigües, s'ha de complir el que regula el Decret 58/2006, pel qual es desplega, en l'àmbit de la Comunitat Valenciana, el Reial decret 140/2003, de 7 de febrer, pel qual s'estableixen els criteris sanitaris de la qualitat de l'aigua de consum humà. L'annex d'aquest decret estableix, entre altres, les actuacions per a la vigilància sanitària del subministrament d'aigua de consum humà mitjançant contenidors mòbils, així com l'autocontrol dels gestors, que han d'assegurar en tot moment la presència de desinfectant residual en l'aigua distribuïda.  
Si l'aigua procedeix de captació pròpia, s'haurà de disposar de la concessió de la Confederació Hidrogràfica del Xúquer.  
Legionel·la  
L'aigua que s'utilitze per al reg i per al sistema contra incendis, pot ser captada de la xarxa de séquies perimetral, segons consta en el projecte.  
Totes les instal·lacions que es consideren de risc per a la proliferació i disseminació del bacteri legionel·la han de complir el que estipulen el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi; el Decret 173/2000, de 5 de desembre, del Govern Valencià, pel qual s'estableixen les condicions que han de complir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta, de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.   
Abocaments  
L'aigua residual té dues procedències:  
1. Aigües residuals procedents dels lavabos de les oficines que, amb un tractament biològic previ per oxidació prolongada, s'infiltren en el terreny mitjançant un pou d'absorció amb un volum anual de 187,2 m³/any. S'ha de disposar de l'autorització d'abocament per part de la Confederació Hidrogràfica del Xúquer. El municipi de Nules està classificat com a zona vulnerable a la contaminació per nitrats procedents de fonts agràries, per la qual cosa s'han de controlar les concentracions de nitrogen en l'aigua depurada.  
2. Aigües que han travessat els residus o procedents de les zones de recepció, alimentació, classificació o emmagatzematge de residus. Aquestes aigües tenen la consideració de lixiviats i han de ser arreplegades en una bassa de lixiviats soterrada. El seu contingut ha de ser retirat periòdicament per una empresa autoritzada.  
Altres  
S'informa que el projecte està ubicat dins del PORN de la Serra d'Espadà.»  
Per la seua banda, la Confederació Hidrogràfica del Xúquer diu en el seu informe: «el titular de l'abocament ha de sol·licitar la preceptiva autorització d'abocament en aquesta Confederació Hidrogràfica».  
1.h) La qualificació de l'activitat i, si escau, les mesures correctores que cal imposar per a garantir l'eficàcia i el grau de seguretat dels sistemes correctors proposats, i els aspectes ambientals que establisca en el seu informe l'ajuntament on s'ubique la instal·lació en l'àmbit de les seues competències.  
El tècnic de control integrat de la contaminació de la Comissió Territorial d'Anàlisi Ambiental Integrada emet l'informe següent:  
«Qualificació  
Atenent les seues característiques intrínseques:  
Molesta índex baix 2  
Insalubre índex mitjà 3  
Nociva índex mitjà 3  
Perillosa índex mitjà 3»  
1.i) Termini perquè l'interessat presente els certificats a què es refereix l'article 68.2 del decret.  
En relació amb el certificat d'adequació del projecte i l'ampliació, la titular ha de donar compte de l'adaptació i les ampliacions de l'activitat i de les instal·lacions al Servei Territorial de Medi Ambient a l'efecte del reconeixement corresponent, i ha de presentar prèviament un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat, amb els condicionants o les reformes posteriors també autoritzades, i que s'han efectuat tots els controls, els mesuraments, les anàlisis i les comprovacions, amb resultat satisfactori, que es determinen en l'esmentat projecte, les reformes d'aquest o en les normatives que li siguen aplicables, així com aquells altres certificats previstos en les disposicions que s'hi hagen integrat.  
D'acord amb el que estableix l'article 68.2.c) del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, l'autorització d'inici d'activitat queda condicionada a l'obtenció de l'informe i el certificat emés per una entitat col·laboradora en matèria de qualitat ambiental (ECMQA) degudament registrada en la lletra g) del registre d'aquestes entitats, tal com estableix el Decret 29/2007, de 9 de març, del Consell, pel qual es modifica el Decret 229/2004, de 15 d'octubre, del Consell, pel qual s'estableixen les entitats col·laboradores en matèria de qualitat ambiental.  
1.j) Qualsevol altra mesura que establisca la normativa sectorial aplicable  
S'han d'aplicar totes les mesures necessàries perquè quede garantida la protecció del medi ambient i la salut de les persones davant qualsevol situació fora de la normalitat pel que fa al funcionament de les instal·lacions.  
En el cas que es produïsca algun vessament de matèries primeres o productes durant les operacions amb lubricants i residus tòxics i perillosos durant les operacions de manteniment, aquest s'ha d'arreplegar i gestionar externament mitjançant un gestor autoritzat.  
Així mateix, quan es determine el cessament d'alguna de les unitats, cal desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
De la mateixa manera, cal dir que el marc normatiu regulador de la gestió de residus a la Comunitat Valenciana és la Llei 10/1998, de 21 d'abril, de residus i la Llei 10/2000, de 12 de desembre, de residus de la Comunitat Valenciana.   
L'activitat i les seues instal·lacions s'han d'ajustar a les condicions indicades en el projecte tècnic en els aspectes que no s'han fixat en aquesta resolució.  
En el control inicial s'ha de comprovar que s'han pres totes les mesures previstes en el projecte i s'han complit els condicionants que s'hi estableixen.  
L'autorització ambiental integrada s'ha de renovar, en els aspectes ambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a tramitar una nova autorització.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
L'Administració deixarà sense efecte aquesta resolució en el moment en què s'observe qualsevol incompliment de les condicions que s'hi imposen, amb audiència prèvia de l'interessat.  
La titular de les instal·lacions objecte d'aquesta resolució, a més de les obligacions que amb caràcter general estableix la Llei 2/2006, ha de:  
1. Complir les obligacions de control i subministrament d'informació previstes per la legislació sectorial aplicable i per l'autorització ambiental integrada.  
2. Comunicar a la Direcció Territorial de Medi Ambient, Aigua, Urbanisme i Habitatge qualsevol modificació, substancial o no, que es propose fer en la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
En tot el que no s'especifica en aquesta resolució, cal ajustar-se a totes i cadascuna de les condicions que estipula la normativa vigent en matèria de residus, contaminació atmosfèrica i acústica, i impacte ambiental, així com qualsevol altra que puga dictar l'administració en l'exercici de l'activitat en matèria de protecció ambiental.   
Nové. Vista la proposta de la Comissió Territorial d'Anàlisi Ambiental Integrada, reunida en la sessió ordinària de data 26 de novembre de 2008, s'adopta aquesta resolució:  
Concedir a Noulas Resevi, SL l'autorització ambiental integrada per a la instal·lació d'una planta de classificació i valorització de RCD, referent al Projecte bàsic per a la sol·licitud d'autorització ambiental integrada d'instal·lació d'una planta de classificació i valorització de RCD de juny de 2007 i subscrit per Valerio J. Ortega Rosillo, que queda inscrita en el Registre General d'Instal·lacions AAI de la Comunitat Valenciana amb el número 353-08/AAI/CV, condicionada al compliment dels requisits descrits anteriorment en les consideracions d'aquesta resolució.  
Contra aquesta resolució, que no posa fi a la via administrativa, s'hi podrà presentar un recurs d'alçada davant de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
Castelló de la Plana, 26 de novembre de 2008.- El director territorial de Medi Ambient, Aigua, Urbanisme i Habitatge: Jorge Traver de Juan.